b'\n_START_ARTICLE_\nDeividas Solovei\xc4\x8dik\n_START_PARAGRAPH_\nDeividas Solovei\xc4\x8dik (g. 1979 m.) \xe2\x80\x93 teisininkas, verslo teis\xc4\x97s advokatas, advokat\xc5\xb3 kontoros COBALT partneris, Vilniaus universiteto (VU) docentas, komercin\xc4\x97s teis\xc4\x97s tyrin\xc4\x97tojas, teis\xc4\x97s publicistas.\n_START_SECTION_\nBiografija\n_START_PARAGRAPH_\nBaig\xc4\x97 \xc5\xa0iauli\xc5\xb3 Did\xc5\xbedvario gimnazij\xc4\x85. Nuo 1996 m. iki 2001 m. VU Teis\xc4\x97s fakultete studijavo teis\xc4\x99, \xc4\xafgijo teisininko kvalifikacij\xc4\x85. Studijuodamas Vilniaus universitete, 1999 m. mok\xc4\x97si Lundo universiteto (\xc5\xa0vedija) Teis\xc4\x97s fakultete. 2001 m. buvo VU komandos narys Willem C. Vis International Moot Court Competition konkurse (Vienoje, Austrija). 2004 m. Esekso universiteto Teis\xc4\x97s fakultete (Anglijoje) baig\xc4\x97 podiplomines (LL.M.) teis\xc4\x97s studijas, Europos S\xc4\x85jungos teis\xc4\x97s magistras. Nuo 2001 m. studijavo Vilniaus universiteto Teis\xc4\x97s fakulteto doktorant\xc5\xabroje ir 2005 metais apgyn\xc4\x97 disertacij\xc4\x85 tema \xe2\x80\x9eJuridini\xc5\xb3 asmen\xc5\xb3 baud\xc5\xbeiamoji atsakomyb\xc4\x97 (lyginamieji aspektai)\xe2\x80\x9c, socialini\xc5\xb3 moksl\xc5\xb3 srities (teis\xc4\x97s krypties) daktaras._NEWLINE_Nuo 2004 m. iki 2005 m. Deividas Solovei\xc4\x8dik d\xc4\x97st\xc4\x97 tarptautin\xc4\x97s lyginamosios \xc4\xafmoni\xc5\xb3 teis\xc4\x97s kurs\xc4\x85 Tarptautinio verslo mokykloje, nuo 2004 m. iki 2007 m. ISM Vadybos ir ekonomikos universitete \xe2\x80\x93 verslo teis\xc4\x97s kurs\xc4\x85, nuo 2005 m. iki 2008 m. Mykolo Romerio universiteto Teis\xc4\x97s fakultete \xe2\x80\x93 Europos S\xc4\x85jungos materialin\xc4\x99 teis\xc4\x99. Nuo 2008 m. VU Teis\xc4\x97s fakultete \xe2\x80\x93 vie\xc5\xa1\xc5\xb3j\xc5\xb3 pirkim\xc5\xb3 kurs\xc4\x85 (kaip Civilin\xc4\x97s teis\xc4\x97s ir civilinio proceso katedros, dabar \xe2\x80\x93 Privatin\xc4\x97s teis\xc4\x97s katedros \xe2\x80\x93 si\xc5\xablom\xc4\x85 spec. kurs\xc4\x85)._NEWLINE_Nuo 2001 m. bir\xc5\xbeelio 28 d. iki 2003 m. kovo 20 d. advokat\xc5\xb3 kontoros \xe2\x80\x9eZabiela, Zabielait\xc4\x97 ir partneriai\xe2\x80\x9c advokato pad\xc4\x97j\xc4\x97jas , nuo 2003 m. kovo m\xc4\x97n. 21 d. advokat\xc5\xb3 profesin\xc4\x97s bendrijos \xe2\x80\x9eSolovei\xc4\x8dikas, Markauskas, Avi\xc5\xbea, Bagdanskis / SMA\xe2\x80\x9c advokatas (vienas i\xc5\xa1 kontoros steig\xc4\x97j\xc5\xb3 ir partneri\xc5\xb3). Specializacija \xe2\x80\x93 vie\xc5\xa1ieji pirkimai, projekt\xc5\xb3 finansavimo, nekilnojamojo turto ir statybos teis\xc4\x97, bylin\xc4\x97jimasis ir alternatyv\xc5\xabs gin\xc4\x8d\xc5\xb3 sprendimo b\xc5\xabdai, juridini\xc5\xb3 asmen\xc5\xb3 baud\xc5\xbeiamoji atsakomyb\xc4\x97, Europos S\xc4\x85jungos teis\xc4\x97 (susijusi su laisvu preki\xc5\xb3, paslaug\xc5\xb3 ir asmen\xc5\xb3 jud\xc4\x97jimu), taip pat tarptautin\xc4\x97 prekyba ir paralelinis importas. Vilniaus komercinio arbitra\xc5\xbeo arbitras._NEWLINE_2009 \xe2\x80\x93 2014 m. Advokat\xc5\xb3 profesin\xc4\x97 bendrijos MAQS Law Firm vadovaujantis partneris._NEWLINE_2014 \xe2\x80\x93 2016 m. advokat\xc5\xb3 kontoros GLIMSTEDT partneris. _NEWLINE_Nuo 2016 m. liepos - advokat\xc5\xb3 kontoros COBALT partneris. _NEWLINE_Lietuvos Respublikos baud\xc5\xbeiamojo kodekso komentaro bendraautoris. Skelbia mokslinius, publicistinius (praktinius) straipsnius Lietuvos bei u\xc5\xbesienio valstybi\xc5\xb3 spaudoje (verslo dienra\xc5\xa1tyje \xe2\x80\x9eVerslo \xc5\xbeinios\xe2\x80\x9c, \xc4\xafvairiuose \xc5\xbeurnaluose) \xc4\xafmoni\xc5\xb3, juridini\xc5\xb3 asmen\xc5\xb3 baud\xc5\xbeiamosios atsakomyb\xc4\x97s, Europos S\xc4\x85jungos teis\xc4\x97s ir kitomis temomis._NEWLINE_Teisininkams skirto \xc5\xbeurnalo \xe2\x80\x9eJuristas\xe2\x80\x9c redakcin\xc4\x97s kolegijos narys, atsakingas u\xc5\xbe publikacijas komercin\xc4\x97s teis\xc4\x97s tema. Leidinio "Vie\xc5\xa1ieji pirkimai Europos S\xc4\x85jungoje bei vie\xc5\xa1oji ir privati partneryst\xc4\x97" (i\xc5\xa1 angl\xc5\xb3 k. "European Procurement & Public Private Partnership") redakcin\xc4\x97s kolegijos narys Baltijos \xc5\xa1alims.  \xe2\x80\x9eVerslo \xc5\xbeini\xc5\xb3\xe2\x80\x9c leid\xc5\xbeiam\xc5\xb3 \xe2\x80\x9eSutar\xc4\x8di\xc5\xb3 \xc5\xbeinyno" bendraautoris ir \xc5\xbeinyno \xe2\x80\x9eVie\xc5\xa1ieji pirkimai" redaktorius bei bendraautoris. Dalyvauja \xc4\xafvairiose mokslin\xc4\x97se ir praktin\xc4\x97se konferencijose, skaito prane\xc5\xa1imus, taip pat yra seminar\xc5\xb3, rengiam\xc5\xb3 teisine tematika, lektorius._NEWLINE_Nuo 2006 m. Deividas Solovei\xc4\x8dik yra Filipin\xc5\xb3 Respublikos garb\xc4\x97s generalinis konsulas Lietuvoje (Vilniuje)._NEWLINE_Lietuvos Respublikos advokat\xc5\xabros narys._NEWLINE_Moka rus\xc5\xb3 ir angl\xc5\xb3 kalbas.'